**Aceleași flori și-n altă viață**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Se-anunță iar caniculă nebună,

O vară cum a fost pe la-nceput

Când ne iubeam pe pajiște, sub lună,

Și-n nemurirea noastră am crezut.

De-a fost mai răcoroasă primăvara

De vină sunt acei ce-au poluat

Cu infamii povestea, iar povara

Am dus-o noi, dar n-am abandonat

Visul cu straie de zeiță nudă

În care-un el și-o ea, desculți și goi,

Au vrut să facă timpului în ciudă

Și-au înflorit în iarnă amândoi.

- Mai trec furtuni ce răvăşesc în joacă

Emoţia acestui anotimp,

Veşminte albe sufletele-mbracă

Şi se-ntâlnesc pe graniţe de timp.

Mă risipesc întreagă într-o frază

Pe care n-am curajul s-o rostesc

Şi soarele coboară, la amiază,

Pe chipul tău. Ce dans copilăresc!

Adună-mă din toate şi încearcă

Să-mi faci un cuib la pieptul tău, dar vezi,

Când iernile vor vrea să se întoarcă

Să nu mă laşi pierdută sub zăpezi.

Ioan Grigoraș Liliana Trif